A PPF Csoport és az Antenna Hungária közös, csütörtöki bejelentése szerint az állami tulajdonban lévő műsorterjesztő és telekommunikációs vállalat megvásárolta a Telenor Magyarország 25 százalékát.

Igaznak bizonyult a HWSW egy korábbi információja, az állami vállalat, az Antenna Hungária megvette a magyarországi Telenor cégek (a Telenor Magyarország és a Telenor Real Estate) 25 százalékát. Az informatikai szaklap szeptemberben közölt cikkében írt arról, hogy az ügyletet akár napokon, de legkésőbb heteken belül hivatalosan is bejelenthetik. Erre végül most, csütörtökön került sor. A délután kiadott közleményükban azt írták:

A PPF meggyőződése, hogy ezzel a Telenor Magyarország megerősíti és magasabb szintre emeli a két cég – a Telenor Magyarország/Telenor Real Estate és az Antenna Hungária – közös tevékenységében rejlő lehetőségeket, és egyben lehetővé teszi a közös stratégiai szinergiák érvényesítését. A partnerek egy új holdingot hoztak létre, amely vegyesvállalatként működik a PPF Csoport 75%-os és az Antenna Hungária 25%-os tulajdonában.

A Telenor Magyarország üzleti működését továbbra is a PPF irányítja, a cég menedzsmentje és vezetősége változatlan formában folytatja munkáját. Az Antenna Hungária stratégiai partnerként egy-egy főt delegál az új holding igazgatóságába és felügyelőbizottságába, valamint egy-egy megfigyelőt a Telenor Magyarország és a Telenor Real Estate igazgatóságába és felügyelőbizottságába.

A PPF Csoport 2018 júliusában vásárolta meg a Telenor távközlési leányvállalatait Magyarországon, Bulgáriában, Montenegróban és Szerbiában. A PPF Aréna 1 Közép- és Kelet-Európa egyik vezető távközlési csoportja, amely magába foglalja a PPF telekommunikációs érdekeltségeit – a CETIN-t, a cseh O2-t és a Telenor CEE-t.

Az ügylet azért is fontos, mert sajtóhírek szerint Mészáros Lőrincék régebben már bekopogtattak a térség legnagyobb magántőke-befektetőjéhez, de akkor még sikertelenül. Most úgy tűnik, ez a kormányzati szándék jelenik meg az Antenna Hungária formájában a Telenornál.

Érdemes felidézni, hogy a kormányzat korábban megpróbálkozott nulláról felépíteni egy negyedik állami mobilszolgáltatót, ám a kísérlet gyorsan kudarcba fulladt. Hasonló sorsra jutott a Vodafone hálózatán virtuális mobilszolgáltatóként indított Postafon is.

Ha értesülni szeretne a fejleményekről, lájkolja a HVG Tech rovatának Facebook-oldalát.